Kommissionens forordning (EF) nr. 2534/2001

af 21. december 2001

om åbning af toldkontingenter for indførsel af særligt præferencerårørsukker fra AVS-landene og Indien med henblik på forsyning af raffinaderierne i perioden fra 1. juli 2001 til 28. februar 2002

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1260/2001 af 19. juni 2001 om den fælles markedsordning for sukker(1), særlig artikel 23, stk. 2, og artikel 39, stk. 6, og

ud fra følgende betragtninger:

(1) I artikel 39 i forordning (EF) nr. 1260/2001 er det fastsat, at der i produktionsårene 2001/02 til 2005/06 opkræves en nedsat særafgift ved indførsel af rårørsukker med oprindelse i lande, som Fællesskabet har indgået leveringsaftaler med på præferencevilkår, for at sikre en hensigtsmæssig forsyning af EF's sukkerraffinaderier. På nuværende tidspunkt er der indgået aftaler af denne type ved Rådets beslutning 2001/870/EF(2) med på den ene side de stater i Afrika, Vestindien og Stillehavet (AVS-landene), der er parter i protokol 3 vedrørende AVS-sukker(3) i bilag V til AVS-EF-partnerskabsaftalen, og på den anden side med Indien.

(2) De mængder særligt præferencesukker, der kan indføres, fastsættes efter nævnte artikel 39 på grundlag af en foreløbig årlig EF-forsyningsopgørelse. En sådan opgørelse viser, at der er behov for at indføre råsukker og for, at der for produktionsåret 2001/02 åbnes toldkontingenter til den nedsatte særafgift, som er fastsat i de nævnte aftaler, således at EF-raffinaderiernes behov i en del af dette produktionsår kan dækkes. Ud fra de produktionsskøn for rårørsukker, der nu foreligger for produktionsåret 2001/02, de forventede maksimale raffineringsbehov for de enkelte medlemsstater og de manglende mængder, der fremgår af den foreløbige forsyningsopgørelse, bør der fastsættes indførselstilladelser for de enkelte raffinerende medlemsstater for perioden fra 1. juli 2001 til 28. februar 2002.

(3) Der bør i forbindelse med disse tilladelser tages hensyn til de mængder, der allerede er givet tilladelse til at indføre ved Kommissionens beslutning 2001/656/EF af 3. august 2001 om foreløbige foranstaltninger for indførsel til Portugal og Finland af særligt præferencerårørsukker til raffinering i begyndelsen af produktionsåret 2001/02(4) og beslutning 2001/787/EF af 9. november 2001 om foreløbige foranstaltninger for indførsel til Portugal af særligt præferencerårørsukker til raffinering i begyndelsen af produktionsåret 2001/02(5).

(4) De aftaler, der er indgået ved beslutning 2001/870/EF, fastsætter, at de berørte raffinaderier skal betale en minimumspris svarende til garantiprisen for råsukker fratrukket den tilpasningsstøtte, der er fastsat for det pågældende produktionsår. Denne minimumspris bør derfor fastsættes under hensyntagen til de forhold, der er gældende for produktionsåret 2001/02.

(5) Eftersom de nævnte aftaler dækker perioden fra 1. juli 2001 til 30. juni 2006, bør foranstaltningerne i nærværende forordning anvendes med tilbagevirkende kraft fra 1. juli 2001.

(6) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Sukker -

UDSTEDT FØLGENDE FORORDNING:

Artikel 1

Med henblik på indførsel af rårørsukker henhørende under KN-kode 1701 11 10 til raffinering åbnes under beslutning 2001/870/EF for perioden 1. juli 2001 til 28. februar 2002 følgende kontingenter:

a) et toldkontingent på 161000 tons udtrykt i hvidt sukker med oprindelse i de AVS-lande, der er omfattet af denne beslutning, med løbenummer 09.4097

b) et toldkontingent på 10000 tons udtrykt i hvidt sukker med oprindelse i Indien, med løbenummer 09.4097.

Artikel 2

1. Den nedsatte særafgift pr. 100 kg råsukker af standardkvalitet fastsættes til 0 EUR ved indførsel af de mængder, der er angivet i artikel 1.

2. Den minimumspris, EF-raffinaderierne skal betale i den periode, der er angivet i artikel 1, fastsættes til 49,68 EUR/100 kg brutto for råsukker af standardkvalitet.

3. Allerede betalt importafgift for mængder, som er indført under den ordning, der er fastsat ved Kommissionens beslutning 2001/656/EF og 2001/787/EF, refunderes.

Artikel 3

Medlemsstaterne kan under de kontingenter, der er fastsat i artikel 1, og på betingelserne i artikel 2, stk. 1, indføre følgende mængder udtrykt i hvidt sukker:

a) Finland: 30000 tons

b) Portugal (fastlandet): 141000 tons

I disse mængder indgår de mængder, som der er givet tilladelse til at indføre ved beslutning 2001/656/EF og 2001/787/EF.

Artikel 4

Denne forordning træder i kraft på dagen for offentliggørelsen i De Europæiske Fællesskabers Tidende.

Den anvendes fra den 1. juli 2001.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 21. december 2001.

På Kommissionens vegne

Franz Fischler

Medlem af Kommissionen

(1) EFT L 178 af 30.6.2001, s. 1.

(2) EFT L 325 af 8.12.2001, s. 21.

(3) EFT L 317 af 15.12.2000, s. 267.

(4) EFT L 231 af 29.8.2001, s. 11.

(5) EFT L 295 af 13.11.2001, s. 22.